Document ID: 32013R0241

32013R0241
L 075/1
SLUŽBENI LIST EUROPSKE UNIJE
14.03.2013.
UREDBA KOMISIJE (EU) br. 241/2013
od 14. ožujka 2013.
o izmjeni priloga II. i III. Uredbi (EZ) br. 396/2005 Europskog parlamenta i Vijeća s obzirom na maksimalne razine ostataka za klorantraniliprol, fludioksonil i proheksadion u ili na nekim proizvodima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Maksimalne razine ostataka (MRO-i) za proheksadion bile su utvrđene u Prilogu II. i dijelu B Priloga III. Uredbi (EZ) br. 396/2005. MRO-i za klorantraniliprol i fludioksonil bili su utvrđeni u dijelu A Priloga III. Uredbi (EZ) br. 396/2005.
(2)
Zahtjev za izmjenu postojećih MRO-a bio je podnesen u okviru postupka za odobravanje korištenja sredstva za zaštitu bilja koje sadrži aktivnu tvar klorantraniliprol na mrkvi, pastrnjaku, korijenu peršina i celeru korjenašu na temelju članka 6. stavka 1. Uredbe (EZ) br. 396/2005.
(3)
Što se tiče fludioksonila, takav je zahtjev bio podnesen za primjenu na celeru, listovima celera i rotkvicama.
(4)
Zahtjev za primjenu proheksadiona na kikirikiju bio je podnesen u skladu s člankom 6. stavcima 2. i 4. Uredbe (EZ) br. 396/2005. Podnositelj zahtjeva tvrdi da odobreno korištenje proheksadiona na kikirikiju u Sjedinjenim Državama dovodi do ostataka koji premašuju MRO-e u Uredbi (EZ) br. 396/2005 te da su neophodni viši MRO-i kako bi se izbjegle trgovinske prepreke za uvoz te kulture.
(5)
U skladu s člankom 8. Uredbe (EZ) br. 396/2005, dotične su države članice ocijenile te zahtjeve i Komisiji dostavile izvješća o ocjenama.
(6)
Europska agencija za sigurnost hrane, dalje u tekstu „Agencija”, ocijenila je zahtjeve i izvješća o ocjenama, posebno ispitujući opasnosti za potrošače i, prema potrebi, za životinje, te iznijela obrazložena mišljenja o predloženim MRO-ima (2). Ta je mišljenja proslijedila Komisiji i državama članicama te ih stavila na raspolaganje javnosti.
(7)
Što se tiče primjene fludioksonila na rotkvicama, Agencija je u svojim obrazloženim mišljenjima zaključila da dostavljena ispitivanja ostataka nisu bila obavljena u skladu s podržavanom dobrom poljoprivrednom praksom.
(8)
Što se tiče svih ostalih zahtjeva, Agencija je zaključila da su svi zahtjevi s obzirom na podatke bili ispunjeni i da su izmjene MRO-a koje su zatražili podnositelji bile prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Ni kod izlaganja ovim tvarima tijekom čitavog životnog vijeka konzumiranjem svih prehrambenih proizvoda koji mogu sadržavati ove tvari, niti kod kratkoročnog izlaganja zbog prekomjernog konzumiranja relevantnih kultura i proizvoda nije bila utvrđena opasnost od toga da su prihvatljivi dnevni unos (PDU) ili akutna referentna doza (ARD) premašeni.
(9)
Na temelju obrazloženih mišljenja Agencije i uzimajući u obzir faktore relevantne za pitanje koje se razmatra, primjerene izmjene MRO-a ispunjavaju zahtjeve članka 14. stavka 2. Uredbe (EZ) br. 396/2005.
(10)
Uredbu (EZ) br. 396/2005 bi stoga trebalo na odgovarajući način izmijeniti.
(11)
Što se tiče klorantraniliprola u mrkvi, kako bi se omogućilo uobičajeno stavljanje proizvoda na tržište, njihova obrada i potrošnja, ova bi Uredba trebala osigurati prijelazno rješenje za proizvode koji su zakonito proizvedeni prije izmjene MRO-a i za koje informacije pokazuju da se održava visoka razina zaštite potrošača.
(12)
Što se tiče klorantraniliprola u mrkvi, privremeni je MRO, koji se primjenjuje do 31. prosinca 2012., Uredbom Komisije (EZ) br. 460/2011 (3) bio umetnut u Uredbu (EZ) br. 396/2005. U svrhu izbjegavanja obveze država članica i korisnika da se prilagode mijenjanju MRO-a dva puta godišnje u roku od nekoliko mjeseci, prikladno je utvrditi MRO za klorantraniliprol u mrkvi s učinkom od 1. siječnja 2013.
(13)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja te im se nisu usprotivili ni Europski parlament ni Vijeće,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 izmjenjuju se u skladu s Prilogom ovoj Uredbi.
Članak 2.
U pogledu klorantraniliprola u mrkvi kodnog broja 0213020, Uredba (EZ) br. 396/2005 kakva je bila prije no što je bila izmijenjena ovom Uredbom i dalje se primjenjuje na proizvode koji su bili zakonito proizvedeni prije 1. siječnja 2013.
Članak 3.
Ova Uredba stupa na snagu sljedećeg dana od dana objave u Službenom listu Europske unije.
U pogledu klorantraniliprola u mrkvi kodnog broja 0213020, Uredba se primjenjuje od 1. siječnja 2013.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. ožujka 2013.

Labels: 17
20
0
3
6